
Ludwig

I udkanten af en lille landsby lå en lille gul, gammel, forfalden tårnmølle, som hed Lykkebo Mølle. I tårnmøllen boede en dreng, som blev kaldt Ludwig Langtunge.

Men det var ikke hans rigtige navn.

Hans rigtige navn var nemlig Ludwig Herman Svendsen.

Ludwig var lille og tyk. Han var rund som et æble.

Han var blot lidt over 1 m høj, og det betød, at han var et hoved mindre end alle børn på hans alder. Desuden var han alt for tyk.

Ludwig var 9 år. Han havde et langt krøllet hår - nærmest som en pige. Han bar briller, fordi han var meget nærsynet. Rigtig meget nærsynet. Han kunne praktisk talt intet se uden sine hinkestensbriller.

Lykkebo Mølle lå på en lille bakketop i udkanten af landsbyen Udby. Møllen var en gammel helmuret tårnmølle opført i 1859. Den havde været i drift indtil 1952. Lykkebo Mølle havde altid tilhørt Ludwig´s mors slægt. I møllen boede Ludwig sammen med sin mor og dværgkænguruen Buster.

I landsbyen Udby var der ingen skole mere, så børnene skulle gå i skole i nabobyen Barylstrup. I Barylstrup, hvor Ludwig gik i skole, var der naturligvis også andre drenge end Ludwig. Men ikke nogle drenge, som faktisk gad at lege med Ludwig.

Nogle gange havde Ludwig dog leget med Sigurd.

Sigurd kunne man bare ikke lave aftaler med. Han glemte tit, at han havde aftalt at lege med Ludwig. Så stod Ludwig igen alene ved cykelskuret uden en legekammerat. Det vænnede Ludwig sig til. Sådan var det jo, når Sigurd var glemsom.

Ludwig var meget glad for at spille computerspil. Han var god til det. Rigtig god, hvis han selv skulle sige det.

Mor var også god. Altså god til at komme med kiks, slik og cola, når han spillede.

Derfor blev Ludwig nok lidt tykkere for hver dag, der gik.

Det lyder vældig hyggeligt med kiks, slik og cola, men hver dag?

Nej, det var det vel ikke.

Det var blevet en vane. En vane på en hel almindelig grå hverdag.

Når skoledagen var omme, satte Ludwig sig på den blå cykel med de tre gear og cyklede forbi bageren, frisøren og Brugsen i Hovedgaden og forbi byskiltet Barylstrup.

Han cyklede videre ud ad landevejen forbi den lille skov, som lå gemt ind til højre, forbi det blå pandekagehus og smeden Bjarne og igennem lille bitte Udby. Efter Udby lå mosen godt gemt inde til venstre for vejen. Man kunne ikke se mosen fra landevejen, det var kun de lokale, som vidste mosen lå der. Når Ludwig var kommet op på bakketoppen, var han hjemme på Lykkebo Mølle. Cyklen blev sat i cykelskuret og den sorte cykelhjelm blev hængt på krogen til højre i cykelskuret.

Mor vinkede fra køkkenvinduet.

Han gik hurtig ind ad døren.

Mor spurgte: “Er det gået fint i skolen i dag?”

Ludwig svarede: “Ja, ok.”

Og sådan var det. Det hele var vel ok?

Ok til en kedelig dag i skolen.

Ok til at sidde alene i frikvarteret i skolen.

Ok til at Sigurd igen havde glemt legeaftalen!

Ok til en eftermiddag på værelset.

Ok til kiks, slik og cola. Eller? Hov. Hvad var egentlig ok?

OK????

Var det ok at gå i skole, når Malthe, Mathias og Oscar, hver dag drillede ham? “Ludwig Langtunge jeg får kvalme af dig” råbte Malthe i skolegården. “Ja adr” svarede Oscar igen. For Malthe, Mathias og Oscar, havde udset sig Ludwig som syndebuk. Lige siden 0. klasse, da Malthe havde råbt, at Ludwig lignede en ulækker antilopeunge med briller, havde de andre drenge fulgt trop. Ludwig havde nogle gange svaret igen, men det hjalp ikke, de fortsatte bare.

Frygten for hver dag at skulle blive drillet gjorde, at Ludwig´s mave snørede sig mere og mere sammen.


Dværgkænguruen Buster var et sjældent syn

Buster var en dværgkænguru, som boede hos Ludwig.

Den var noget ganske særlig. Den var snehvid. Der fandtes ganske få af denne slags. Buster kom til Lykkebo Mølle for 1 år siden via en gammel faster fra Australien. Buster var ikke som andre dværgkænguruer og som andre kæledyr.

Buster hoppede glad rundt i huset. Han havde sin egen plads i hjørnet af stuen. Der sov han for det meste altså, når han ikke hoppede op af alle trapperne og helt op til Ludwig, som boede på øverste etage i møllen. Buster hoppede hver morgen op i Ludwig seng, og så slog Buster tre gange på dynen, så vidste Ludwig, at det var tid til at stå op. Gjorde han ikke det, fortsatte Buster med at slå på dynen og hoppe på Ludwig. Man kan sige, at Buster var Ludwig´s private vækkeur.

Buster spiste det samme mad, som Ludwig og mor.

Han spiste frikadeller og lasagne sammen med Ludwig og mor ved bordet. Buster havde sin faste plads ved bordet. Normalt spiste en kænguru kun planteføde, som græs, blade og urter, men det hadede Buster. Buster var altid i godt humør, og Buster var Ludwig´s bedste ven og eneste familie.

Han elskede også slik, som Ludwig gjorde - især de røde slikkepinde. Tyggegummi elskede han specielt at tygge på. Det så sjovt ud, når han med sine små kængurufingre tog fat i tyggegummiet.

Der var faktisk ingen, der vidste, at Buster levede og boede i Lykkebo Mølle. Mor var bange for, at Buster blev stjålet, så derfor var det bedst ikke at sige det til nogen. Mor var udsat for at hendes første kænguru blev stjålet af kængurutyve. “Der kan jo være kængurutyve på spil igen, det ved man aldrig,” sagde mor engang til Ludwig.


De seje fodbolddrenge i skolen

Malthe, Mathias og Oscar var de seje drenge i klassen. Malthe boede i et rigtigt flot hus sammen med sin mor og far og lillebror. Der var en nydelig græsplæne udenfor og to krukker med 22 tulipaner.

Malthe´s mor var pæn. Hun fulgte altid Malthe og Malthe´s lillebror i skole. Malthe var god til at spille fodbold. Rigtig god. Malthe bestemte over fodboldbanen. Alle lyttede til Malthe.

Ved siden af mosen boede Mathias i et lille træhus sammen med sin far og sine mange søskende.

Mathias´ far var stor og stærk og havde mange tatoveringer. Mathias var dårlig til mange fag i skolen, men spille fodbold og lave ballade det kunne han.

Oscar kunne lide at spille fodbold. Oscar gjorde alt det, Malthe og Mathias sagde, han skulle. Oscar havde ingen mening. Oscar var en medløber.

Alle i klassen så op til fodbolddrengene. Også på skolen. Det syntes Ludwig var mærkeligt. Hvorfor var det sejt at gøre alt det forbudte? Det forstod Ludwig ikke. Malthe, Mathias og Oscar afbrød gentagne gange læreren Fru Mortensen, når hun skulle undervise. De grinede. Sad urolig på stolen. Kastede med farveblyanter. Kastede med sakse. Gemte musen til computeren. Slukkede lærerens computer. Hev plakater ned af væggen. Lavede vejrmøller imens læreren talte. Gemte sig under bordet. De gjorde alt alt det, man ikke skulle i timen!

Ludwig forstod det ganske enkelt ikke. Dårlig opførsel. Og læreren kunne intet stille op. De drenge hørte ganske intet efter. De var ligeglade.

Det var så synd for Fru Mortensen. Hun var sød, smilende og ville rigtig gerne lære børnene noget, men det var umuligt for Fru Mortensen. Hun ringede tit til skolens akt-lærer Karsten, og han havde også nok at gøre med at hive dem ud af timen, sådan at Fru Mortensen kunne undervise klassen og lære børnene i 2.z noget dansk.

Det var så dejligt, når akt-Karsten tog Malthe, Mathias og Oscar med ud. Så kunne man lære noget.

Men ulempen var at Malthe, Mathias og Oscar hurtig kom tilbage til de næste timer. Og så var der igen uro.

Og de var uheldigvis også tilbage til frikvartererne.

Ludwig hadede frikvartererne.

Malthe, Mathias og Oscar var smadder gode til fodbold.

Pigerne var gode til at sjippe.

Ludwig var god i skolen. Han var god til alle fag.

Særdeles god til matematik.


Når skoleklokken ringer ud...

Ludwig hadede frikvartererne.

De andre drenge spillede fodbold.

Ludwig hadede fodbold. Det var simpelthen det værste.

Der var engang, hvor Ludwig var med som målmand.

Ludwig gjorde sit bedste. Trods det lykkedes det altid Malthe med det seje fodboldtøj at score mål, og det var så irriterende. Malthe var rigtig god til at sparke hårdt. Bare de andre drenge ville passe bedre på i forsvaret, så han ikke kom til at skyde på mål. Men Malthe kom altid hurtig forbi i forsvaret. Ludwig prøvede altid at gøre sit bedste som målmand, men denne dag gik det rigtig galt. Malthe og Mathias blev rigtige gale i skralden, da der igen var mål til de andre. Malthe råbte ad Ludwig, at han simpelthen var den dårligste målmand, og at han bare kunne fucke af.

Ludwig blev helt rød i ansigtet. Ludwig havde svært ved at få luft. Tungen hang ligesom ud af munden.

Ludwig havde dog svaret tilbage, at det også var deres skyld, og så havde Mathias skubbet ham rigtig hårdt, så han faldt og Malthe havde spyttet og sparket på ham, så brillerne fløj af.

Oscar grinede bare, og de andre drenge så bare på.

Ludwig fik rejst sig op imens tårerne trillede ned af kinderne. Malthe havde råbt: “Nu tuder Ludwig igen - tag en tudekiks - Ludwig din din…tunge hænger.”

“Ha ha ligesom den gang din tunge hang fast på lygtepælen i frostvejr,” råbte Malthe. “Ludwig du har en lang tunge.”

“Ludwig Langtunge” råbte Mathias. “Ludwig Langtunge.” Og så grinede drengene. “Ludwig Langtunge” ..“ha ha..”

“Det er da et godt navn,” sagde Malthe.

Ludwig løb fra skolegården og gemte sig ved rødbøgen tæt på cykelskuret. Han græd. Hans briller var ødelagte - og bukserne også. Ludwig blev under rødbøgen resten af frikvarteret.

Efter den episode havde Ludwig fået øgenavnet Ludwig Langtunge!

Ludwig Langtunge!

Som om det ikke gjorde ondt at blive skubbet og fældet på en asfaltfodboldbane. Av. Jo det gjorde ondt. Han havde jo bare grædt lidt. Altså ikke rigtig tudet. Men de andre havde syntes, at han havde tudet helt vildt. Nej, det havde Ludwig altså ikke. Alligevel havde Mathias fundet på navnet Langtunge. Og det hang ved.

“Flyt dig Ludwig Langtunge, nu skyder jeg,” råbte Malthe tit. De andre drenge grinede.

Der var ingen, som ville havde Ludwig med på fodboldholdet. Han var altid den sidste, som blev valgt. Han var for i øvrigt også altid tilovers. Der var ingen, som spillede bolden til ham. Sådan gik hvert frikvarter. Indtil Ludwig blev inde i 12-pausen og læste i en frilæsningsbog fra biblioteket. Det var bedre at sidde uforstyrret i klassen end at få skub og råb af de andre.

Tænk sig, hvis man bare kunne få en dag, hvor man var populær ligesom

